
Efni: Samráðsgátt – mál nr. S-18/2020. Breyting á lögum nr. 60/2013 um náttúruvernd. 
Vísað er í drög að frumvarpi til laga um breytingu á lögum nr. 60/2013 um náttúruvernd. Með frumvarpinu er lögð til breyting á skilgreiningu hugtaksins óbyggð víðerni í 19. tl. 5. gr. laganna þannig að á undan orðunum „í a.m.k. 5 km fjarlægð“ kemur „að jafnaði“.

Athugasemdir Umhverfisstofnunar eru eftirfarandi:
Stofnunin tekur heilshugar undir breytinguna og telur hana jákvæða.
Enn sem komið er hefur ekkert friðlýst svæði á Íslandi verið flokkað í friðlýsingarflokkinn óbyggð víðerni. Eins og hugtakið er skilgreint nú geta mannvirki og önnur tæknileg ummerki, í allt að 5 km. fjarlægð, í einum firði/dal komið í veg fyrir að svæði í öðrum firði/dal geti verið skilgreint sem óbyggt víðerni enda taka fjarlægðarmörkin mið af loftlínum. Gildir einu þó að fjallgarðar, dalir o.þ.h. skilji svæðin að og sýnilegra áhrifa mannvirkja gæti í engu á síðarnefnda svæðinu. 
Að mati stofnunarinnar mun breytingin verða til þess að hugtakið óbyggð víðerni nái yfir fleiri svæði en nú er raunin. Orðalagið „að jafnaði“ veitir enda svigrúm til þess að það sé metið í hverju tilfelli fyrir sig hvort og hvaða áhrif mannvirki og/eða tæknileg ummerki á öðru svæði hafi eða muni hafa á verndargildi og/eða upplifun gesta svæðis sem fellur undir óbyggð víðerni. 
Umhverfisstofnun telur breytinguna vera í samræmi við upphaflegan vilja löggjafans og í raun vera leiðréttingu á misritun auk þess sem breytingin stuðlar að því að unnt sé að ná því verndarmarkmiði sem sett er fram í e. lið 3. gr. laga nr. 60/2013 um náttúruvernd, þ.e. að standa vörð um óbyggð víðerni landsins.

